ສະຫະປະຊາຊາດ ພິຈາລະນາຮ່າງຍັດຕິ ປະນາມຊີເຣຍ
ພວກນັກຊ່ຽວຊານ ສປຊ ພວມພິຈາລະນາກ່ຽວກັບຮ່າງຍັດຕິ ປະນາມການປາບປາມປະຊາຊົນ ຂອງຊີເຣຍ
ເປັນທີ່ຄາດກັນວ່າພວກນັກຊ່ຽວຊານຂອງສະພາຄວາມໝັ້ນຄົງອົງການສະຫະປະຊາຊາດຈະ ປຶກສາຫາລືກັນ ກ່ຽວກັບຮ່າງຍັດຕິສະບັບນຶ່ງໃນວັນພະຫັດມື້ນີ້ທີ່ຈະປະນາມຊີເຣຍຍ້ອນການ ປາບປາມການໂຮມຊຸມນຸມປະທ້ວງຢ່າງສັນຕິຂອງປະຊາຊົນ ຮ່າງຍັດຕິທີ່ນຳສະເໜີໂດຍອັງກິດ ຝຣັ່ງ ເຢຍຣະມັນແລະປອກຕຸຍກາລນັ້ນຮຽກຮ້ອງໃຫ້ຢຸດຕິ ການກໍ່ຄວາມຮຸນແຮງຢູ່ໃນຊີເຣຍໂດຍທັນທີ ແລະພ້ອມດຽວກັນກໍປະນາມຕໍ່ອັນທີ່ບັນດາປະ ເທດຢູໂຣບທີ່ນຳສະເໜີຍັດຕິນີ້ເອີ້ນວ່າ ການລ່ວງລະເມີດສິດທິມະນຸດຢ່າງເປັນລະບົບທີ່ຮວມ ທັງການສັງຫານ ການຈັບກຸມຄຸມຂັງໂດຍພະລະການ ການຫາຍສາບສູນແລະການທໍລະມານ ພວກປະທ້ວງທີ່ໂຮມຊຸມນຸມຢ່າງສັນຕິ ບັນດາກຸ່ມປົກປ້ອງສິດທິມະນຸດລາຍງານວ່າ ມີປະມານ 1,000 ຄົນໄດ້ເສຍຊີວິດນັບແຕ່ລັດ ຖະບານເລີ່ມທຳການປາບປາມ ເພື່ອຢຸດຕິການປະທ້ວງ ຕໍ່ຕ້ານປະທານາທິບໍດີຊີເຣຍ ທ່ານ Bashar al-Assad ໃນເດືອນມີນາຜ່ານມາ ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ກົດດັນໃຫ້ມີການປະຕິຮູບຢູ່ໃນຊີເຣຍ ຫຼັງຈາກໄດ້ພົບປະໃນມື້ວານນີ້ທີ່ກຸງລອນດອນ ກັບນາຍົກລັດຖະມົນຕີອັງກິດທ່ານ David Cameron ທ່ານໂອບາມາເວົ້າວ່າວໍຊິງຕັນແລະພັນທະມິດຈະສືບຕໍ່ເພີ່ມທະວີຄວາມກົດດັນ ຕໍ່ປະທານາທິບໍດີ Assad ເພື່ອຢຸດຕິນະໂຍບາຍກົດຂີ່ແລະເລີ່ມທຳການປ່ຽນແປງຕາມທີ່ປະ ຊາຊົນຢາກໃຫ້ມີຂຶ້ນນັ້ນ